Document ID: 32011D0901

A TANÁCS HATÁROZATA
(2011. december 12.)
az egyrészről az Európai Közösség és tagállamai, másrészről az Amerikai Egyesült Államok közötti, a GALILEO, valamint a GPS műholdas navigációs rendszerek és kapcsolódó alkalmazásaik előmozdításáról, biztosításáról és használatáról szóló megállapodás megkötéséről
(2011/901/EU)
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 171. cikkére és 172. cikkének első bekezdésére, összefüggésben 218. cikke (6) bekezdésének a) pontjával és 218. cikke (8) bekezdésének első albekezdésével,
tekintettel az Európai Bizottság javaslatára,
tekintettel az Európai Parlament egyetértésére (1),
mivel:
(1)
A Tanács 1999. szeptember 30-án felhatalmazta a Bizottságot az Amerikai Egyesült Államokkal történő tárgyalások megkezdésére egy polgári globális navigációs műholdrendszer kifejlesztésére vonatkozó megállapodás megkötése céljából.
(2)
A 2004. június 22-i tanácsi határozattal összhangban, az egyrészről az Európai Közösség és tagállamai, másrészről az Amerikai Egyesült Államok közötti, a GALILEO, valamint a GPS műholdas navigációs rendszerek és kapcsolódó alkalmazásaik előmozdításáról, biztosításáról és használatáról szóló megállapodást (a továbbiakban: a megállapodás) 2004. június 26-án írták alá az írországi Dromoland Castle-ban, és 2008. november 1. óta a hatálybalépésig ideiglenesen alkalmazzák.
(3)
Az e megállapodás szerint létrehozott munkacsoportokban a tagállamok megfelelő módon képviselve lesznek.
(4)
A megállapodást jóvá kell hagyni,
ELFOGADTA EZT A HATÁROZATOT:
1. cikk
A Tanács az Európai Unió nevében jóváhagyja az egyrészről az Európai Közösség és tagállamai, másrészről az Amerikai Egyesült Államok közötti, a GALILEO, valamint a GPS műholdas navigációs rendszerek és kapcsolódó alkalmazásaik előmozdításáról, biztosításáról és használatáról szóló megállapodást.
A megállapodás szövege e határozat mellékletét képezi.
2. cikk
A Tanács elnöke, az Európai Unió nevében, eljuttatja a megállapodás (2) 20. cikkének 1. bekezdése szerinti diplomáciai jegyzéket az Amerikai Egyesült Államok részére, valamint értesíti az Amerikai Egyesült Államokat a következőről:
„A Lisszaboni Szerződés 2009. december 1-jei hatálybalépésének következményeként az Európai Unió az Európai Közösség helyébe lépett, és annak jogutódja lett, valamint ezen időponttól kezdve gyakorolja az Európai Közösség jogait, és terhelik annak kötelezettségei. Ezért a megállapodás szövegében az »Európai Közösség«-re való hivatkozásokat adott esetben »Európai Unió«-ként kell értelmezni.”
3. cikk
(1) A megállapodás 13. cikkének megfelelően létrehozott munkacsoportokban az Uniót a Bizottság képviselője és adott esetben a tagállamok megfelelő képviselője képviseli.
(2) A megállapodás 19. cikke 2. bekezdésében említett információt az Unió és a tagállamok közösen bocsátják rendelkezésre. Az információt az Unió és a tagállamok nevében a Bizottság szolgáltatja.
(3) A megállapodás mellékletének 6. pontjában említett csoportokban az Unió által képviselendő álláspontot a Bizottság javaslata alapján a Tanács fogadja el.
4. cikk
Ez a határozat az elfogadásának napján lép hatályba.
Kelt Brüsszelben, 2011. december 12-én.

Labels: 5
8
12
18
15